b'\n_START_ARTICLE_\nTegnsprogstolk\n_START_PARAGRAPH_\nTegnsprogs- og skrivetolke bruges af d\xc3\xb8ve, d\xc3\xb8vblevne og sv\xc3\xa6rt h\xc3\xb8reh\xc3\xa6mmede._NEWLINE_Tolken tolker alt fra dansk tale til tegnsprog og omvendt fra tegnsprog til tale. Tolken kan tilpasse sin tolkning til modtageren, s\xc3\xa5 fx en h\xc3\xb8reh\xc3\xa6mmet, der ikke kan tegnsprog til fulde men benytter sig af tegnst\xc3\xb8ttet kommunikation, f\xc3\xa5r en tolkning, der ligger op ad den \xc3\xb8nskede kommunikationsform. Det kan fx v\xc3\xa6re, at tolken i h\xc3\xb8jere grad benytter sig af mundh\xc3\xa5nd-system (MHS) eller l\xc3\xa6gger sig t\xc3\xa6ttere op ad den danske grammatik end ad tegnsprogsgrammatikken._NEWLINE_Tegnsprogstolken tolker simultant, alts\xc3\xa5 samtidig med den som taler, i mods\xc3\xa6tning til konsekutiv tolkning, hvor is\xc3\xa6r fremmedsprogstolke venter, til en s\xc3\xa6tning er talt f\xc3\xa6rdigt, f\xc3\xb8r han eller hun overs\xc3\xa6tter til modtagersproget._NEWLINE_I de fleste situationer, hvor d\xc3\xb8ve bruger tolk, bliver denne betalt af det offentlige if\xc3\xb8lge Forvaltningsloven og Sundhedsloven eller Lov om tolkning til personer med h\xc3\xb8rehandicap samt Bekendtg\xc3\xb8relse om tolkning til personer med h\xc3\xb8rehandicap._NEWLINE_En tegnsprogstolk tolker s\xc3\xa5 loyalt og neutralt som muligt og arbejder naturligvis under tavshedspligt._NEWLINE_Der findes flere, st\xc3\xb8rre tegnsprogstolkeudbydere i Danmark, samt flere selvst\xc3\xa6ndige tegnsprogstolke landet over, og loven giver den enkelte d\xc3\xb8ve ret til at bestille den tolk, han eller hun f\xc3\xb8ler sig mest tryg ved.'